बहुउद्देशीय स्वास्थ्य कर्मचारी 8 मार्च को सौंपेंगे कमिश्नर को ज्ञापन
बहुउद्देशीय स्वास्थ्य कर्मचारी 8 मार्च को सौंपेंगे कमिश्नर को ज्ञापन
दमोह | मप्र स्वास्थ्य सरोकार संघ के प्रांतीय आह्वान पर जिले के बहुउद्देशीय स्वास्थ्य कर्मचारी 8 मार्च को सागर संभाग के कमिश्नर को मुख्यमंत्री के नाम से 14 सूत्रीय मांगों का ज्ञापन सौंपेंगे। संघ के प्रांतीय प्रवक्ता बीएम दुबे ने बताया कि वर्षों से लंबित मांगों का निराकरण न होने से एएनएम, एमपीडब्लू, सुपरवाइजर, एलएचव्ही, एमआई, बीईई में शासन के प्रति असंतोष व आक्रोश व्याप्त है। गत वर्ष 8 मार्च से 15 मार्च तक पूरे प्रदेश में हड़ताल से टीकाकरण, संस्थागत प्रसव, संक्रामक बीमारियों की रोकथाम जैसी महत्वपूर्ण सेवाएं ठप्प हो जाने पर शासन ने 3 माह में मांगों के निराकरण का लिखित आश्वासन दिया था। लेकिन एक वर्ष बीत जाने के बाद भी मांगों का निराकरण नहीं हो सका है। प्रमुख मांगो में वेतन विसंगति को दूर करना, सेवाकाल में पदोन्नति के तीन अवसर देना, पदनाम परिवर्तन करना, पिछली हड़ताल अवधि का वेतन आहरण करना, सेवा निवृत्ति आयु 60 से 65 वर्ष करना आदि शामिल हैं। 8 मार्च के ज्ञापन कार्यक्रम में शामिल होने की अपील की गई है।
hin_Deva hin_Deva hin_Deva